তোলা না দেওয়ায় ব্যবসায়ীর বাড়িতে তাণ্ডব, ৩ দুষ্কৃতীকে ধরল পুলিশ

ওয়েব ডেস্ক: তোলা না দেওয়ার কারণে দোকান ও বাড়ি ভাংচুর (Vandalism)। এককথায় ব্যবসায়ীর বাড়িতে তাণ্ডব চালাল দুষ্কৃতীরা (Attackers)। তবে শেষমেষ পুলিশের (Police) জালে ধরা পড়ল অভিযুক্তরা। এক বা দুই নয়, একইসঙ্গে ধরা পড়ল তিন দুষ্কৃতী। দক্ষিণ ২৪ পরগণা (South 24 Parganas) জেলার বজবজ ২ নং ব্লকের নোদাখালীর নস্করপুরের ঘটনা। জানা গিয়েছে, পাঁচ লক্ষ টাকা তোলা না দেওয়ায় ব্যবসায়ীর দোকান ও বাড়ি ভাঙচুর করে দুষ্কৃতীরা।

স্থানীয় ব্যবসায়ী সুজিত পাত্রর স্ত্রী সুজাতা পাত্রর অভিযোগ, তাঁদের কাছে চাওয়া হয় পাঁচ লক্ষ টাকা। যা দিতে অস্বীকার করায় গত ১৪ জানুয়ারি দোকানের জিনিসপত্র সহ বাড়ির জানালার কাঁচ ভাঙচুর করা হয়। এমনকি দোকানে থাকা সিসিটিভি ক্যামেরা ভেঙে দেওয়া হয় বলে অভিযোগ।

আরও পড়ুন: কর্মবিরতি, মেদিনীপুর মেডিক্যালে যাচ্ছে জুনিয়র ডক্টরস ফ্রন্ট

ক্যামেরার সামনে না বললেও দুষ্কৃতীরা স্থানীয় তৃণমূল (TMC) আশ্রিত বলে দাবি পরিবারের। এই মর্মে পরিবারের পক্ষ থেকে নোদাখালী থানায় লিখিত অভিযোগ করার পাশাপাশি ঘটনার সময়কার সিসিটিভি ফুটেজ জমা দিলে পুলিশ তদন্ত শুরু করে এবং তিনজনকে গ্রেফতার করে।

তবে তৃণমূলের পক্ষ থেকে বজবজ ২ নম্বর ব্লকের পঞ্চায়েত সমিতির সভাপতি বুচান ব্যানার্জি এই সমস্ত অভিযোগ অস্বীকার করেন। পাশাপাশি অভিযোগকারী পরিবারকে বিজেপির সমর্থক তকমা দিয়ে সমগ্র ঘটনাটি জায়গা জমি সংক্রান্ত ঝামেলা বলেই তিনি জানান। অন্যদিকে বিজেপির ডায়মন্ড হারবার সাংগঠনিক জেলার সহ সভাপতি সুফল ঘাটু সমগ্র ঘটনার তীব্র নিন্দা জানিয়ে দোষীদের শাস্তির দাবি জানিয়েছেন।

দেখুন আরও খবর: